**Előterjesztés**

**Alap Község Önkormányzata Képviselő-testületének**

**2021. december hónapban tartandó nyilvános ülésére**

**Napirendi pont:** Beszámoló az Alapi Közös Önkormányzati Hivatal 2021. évi tevékenységéről

**Előterjesztő:** Csalovszkiné Mezei Zsuzsanna jegyző

***Tisztelt Képviselő-testület!***

„Magyarország helyi önkormányzatairól” szóló 2011. évi CLXXXIX. Törvény 81.§ (3) bekezdésének f) pontja előírja, hogy a jegyző évente beszámol a képviselő-testületnek a hivatal tevékenységéről.

Ennek a feladatnak eleget téve készült el az előterjesztés a hivatal tevékenységről.

Alap, 2021. december 7.

Csalovszkiné Mezei Zsuzsanna

jegyző

HATÁROZATI JAVASLAT

Alap Község Önkormányzata Képviselő-testületének

…../2021. (……) határozata

az Alapi Közös Önkormányzati Hivatal 2021. évi tevékenységéről szóló

beszámoló elfogadásáról

Alap Község Önkormányzatának Képviselő-testülete az Alapi Közös Önkormányzati Hivatal 2021. évi tevékenységéről szóló beszámolót az előterjesztéshez csatolt tartalom szerint elfogadja.

Felelős: Csalovszkiné Mezei Zsuzsanna jegyző

Határidő: azonnal

BESZÁMOLÓ

**az Alapi Közös Önkormányzati Hivatal 2020. évi tevékenységéről**

A „Magyarország helyi önkormányzatairól” szóló 2011. évi CLXXXIX. törvény 85-86. §-ai alapján Alap, Alsószentiván és Sárszentágota Községek Önkormányzatainak Képviselő-testületei 2013. február 1. nappal létrehozták az Alapi Közös Önkormányzati Hivatalt Alapi székhellyel és Alsószentivánon, valamint Sárszentágotán állandóan működő kirendeltséggel.

Az Alapi Közös Önkormányzati Hivatal jogelődjei az Alap-Alsószentiván Községek Körjegyzősége, valamint Sárszentágota Községi Önkormányzat Polgármesteri Hivatala voltak.

A Közös Önkormányzati Hivatal az önkormányzatok működésével, valamint a hatósági ügyek döntésre való előkészítésével és végrehajtásával kapcsolatos feladatok ellátását biztosítja.

A Közös Önkormányzati Hivatal közszolgálati tisztviselőinek tekintetében a munkáltatói jogokat a jegyző gyakorolja. A jegyző vonatkozásában – a kinevezést és a felmentést kivéve – a munkáltatói jogokat Alap Község Önkormányzatának Polgármestere gyakorolja.

A Közös Önkormányzati Hivatal hatósági feladatait szakmailag a jegyző irányítja, szervezi és ellenőrzi.

A három Képviselő-testület – a hatósági feladatok ellátására – az Alapi Közös Önkormányzati Hivatal közszolgálati tisztviselőinek létszámát 12 főben állapította meg.

A Közös Önkormányzati Hivatal eltérő időpontokban tart ügyfélfogadást, melyről az ügyfelek minden hivatalban tájékoztatást kapnak.

**I. A Képviselő-testület működését segítő feladatok**

A Közös Önkormányzati Hivatal – az SZMSZ-ének megfelelően – **közreműködik a Képviselő-testület üléseinek előkészítésében, a testületi ülések előterjesztéseinek kidolgozásában, a testület rendelkezéseinek végrehajtásában; biztosítja a testület működésének tárgyi, technikai feltételeit, ellátja az ezzel kapcsolatos ügyviteli, adminisztrációs teendőket.**

A testületi ülések előkészítésével kapcsolatos munka sokrétű.

Ennek keretében történik a testületi ülések tárgyi feltételeinek megteremtése (tanácsterem megfelelő állapota, berendezések stb.), valamint a képviselők elé terjesztett írásos, elektronikus és szóbeli előterjesztések érdemi kidolgozása, adminisztratív megjelenítése, sokszorosítása.

Megtörténik a határozati javaslatok törvényességi szempontból való felülvizsgálata, esetleges korrigálása. Az önkormányzati rendeletek előkészítése során elkészül a rendelettervezet, megtörténik annak egyeztetése, véleményeztetése a jogosult szervezetekkel, a tervezethez szinte minden alkalommal előterjesztés, előzetes hatástanulmány és indoklás készül.

Megfelelő, naprakész nyilvántartást vezetünk a testület határozatairól és rendeleteiről, megtörténik a határozatokban foglalt intézkedések végrehajtása, a rendeletek kihirdetése.

A hivatal részt vesz a közmeghallgatások előkészítésében, szervezésében.

*Számszerű adatok a Képviselő-testületek és polgármesterek által hozott döntésekről 2021. év*

|  |  |
| --- | --- |
| Önkormányzati döntés | **2021. évben****darab** |
| **ALAP** |  |
| **Képviselő-testületi és polgármesteri határozat összesen (október 31-ig):** | **19+45=64** |
| Ebből:Nyilvános ülésen hozott határozat | 64 |
| Zárt ülésen hozott határozat | 0 |
| **Képviselő-testület és a polgármester által alkotott rendelet összesen:** | **5+6=11** |
| Ebből:Eredeti rendelet | 6 |
| Módosító rendelet | 5 |
| **ALSÓSZENTIVÁN** |  |
| **Képviselő-testületi és polgármesteri határozat összesen (november 30-ig):** | **26+35=61** |
| Ebből:Nyilvános ülésen hozott határozat | 56 |
| Zárt ülésen hozott határozat | 5 |
| **Képviselő-testület és a polgármester által alkotott rendelet összesen:** | **6+3=9** |
| Ebből:Eredeti rendelet | 3 |
| Módosító rendelet | 6 |
| **SÁRSZENTÁGOTA** |  |
| **Képviselő-testületi és polgármesteri határozat összesen (november 30-ig):** | **51+49=100** |
| Ebből:Nyilvános ülésen hozott határozat | 86 |
| Zárt ülésen hozott határozat | 14 |
| **Képviselő-testület és a polgármester által alkotott rendelet összesen:** | **3+5=8** |
| Ebből:Eredeti rendelet | 3 |
| Módosító rendelet | 5 |

A Képviselő-testület üléséről készített jegyzőkönyvek megküldése a Kormányhivatal részére szintén e feladatkör részét alkotja.

**II. Hatósági feladatok**

A Közös Önkormányzati Hivatal feladatainak többsége hatósági tevékenység. A hatósági munkát anyagi és eljárási jogi normák szabályozzák, melyek rendelkezéseit be kell tartani, illetőleg az ügyfelekkel ezt tudatosítani.

Munkánkat igyekszünk humánusan, bürokratizmustól mentesen végezni. Alapvető kötelezettségünknek mindenekelőtt a törvényesség és demokratizmus érvényre juttatását, biztosítását tartjuk. Cél kell, hogy legyen, hogy a hivatalhoz forduló állampolgárok ügyes-bajos dolgai a legegyszerűbben és a leggyorsabban kerüljenek elintézésre. Mindezek mellett feladatunk az állampolgári fegyelem megszilárdításának elősegítése is.

Az ügyintézési forgalom a Közös Önkormányzati Hivatalban az **iktatott ügyiratok** alapján az alábbiak szerint alakult:

|  |  |  |  |
| --- | --- | --- | --- |
| **Település** | **Évszám** | **Főszámon iktatott ügyiratok száma** | **Alszámon iktatott ügyiratok száma** |
| **Alap** | **2021.** | 624 | 1721 |
| **Alsószentiván** | **2021.** | 436 | 1175 |
| **Sárszentágota** | **2021.** | 1095 | 2350 |

Az alkalmazott hatályos Iratkezelési Szabályzatot mind a Levéltár, mind a Kormányhivatal jóváhagyta.

A hatósági ügyek általában határozattal zárulnak, melynek száma 2021. évben összesítve (Alap 454 db, Alsószentiván 133 db, Sárszentágota 288 db) 875 db volt.

A hatósági ügyekben végzések is keletkeznek, melyek az ügyek elintézési folyamatának egyéb döntései. A végzések száma 2021. évben összesítve (Alap 80 db, Alsószentiván 34 db, Sárszentágota 9 db) 123 db volt.

Az elintézett ügyek számát a fenti adatok nem tükrözik hűen, mert **számtalan esetben tevékenységünknek nem marad írásos nyoma.** Munkánkhoz az is hozzá tartozik, hogy nagyon sok esetben adunk felvilágosítást, segítünk beadványok elkészítésében, kitöltünk nyomtatványokat.

Mindezeken túl számos nyilvántartást vezetünk, kezelünk.

Munkánk jelentős részét képezi a **közfoglalkoztatással kapcsolatos tevékenység** a **tervezéstől kezdve, a lebonyolításon át és záró beszámoló készítéséig**. A 2021. évben minden önkormányzatnál folyt közfoglalkoztatás, a projektek száma összesen (Alap 2 db, Alsószentiván 3 db, Sárszentágota 2 db**) 7** **db** volt. A foglalkoztatottak száma éves mintegy 29 fő (Alap 7 fő, Alsószentiván 10 fő, Sárszentágota 12 fő**)**.A közfoglalkoztatással kapcsolatos munkával minden közszolgálati tisztviselő foglalkozik, a munkafolyamatok osztottak.

A Közös Önkormányzati Hivatal székhelyén, valamint a két kirendeltségen is dolgoznak hasonló munkakörben ügyintézők az ügyfelek minél gyorsabb, közelibb kiszolgálása érdekében. A következőkben ismertetni kívánom a köztisztviselők által végzett feladatok főbb mutatóit, jellemzőit.

**Adóügyi ügyintézők**

Az adóügyi ügyintézők **feladata** a gépjárműadó hátraléknak, az iparűzési adónak és a magánszemély kommunális adójának a kivetésével, könyvelésével és behajtásával kapcsolatok feladatok ellátása.

Az **alapi** adóügyi ügyintéző kapcsolt munkakörében a házipénztár kezelésével, az adó-és értékbizonyítványok kiadásával, az ingatlan vagyon kataszter vezetésével, temető nyilvántartással, valamint a tárgyi eszköz nyilvántartásával kapcsolatos teendőket is ellátja.

Az **alsószentiváni** adóügyi ügyintéző kapcsolt munkakörében ellátja adó-és értékbizonyítványok kiadásával, az üzletekkel, a telepengedéllyel és a termőföldekkel kapcsolatos bérleti és adás-vételi szerződésekkel kapcsolatos ügyeket, valamint 2019. november 30-ig ellátta a házipénztár kezelésével kapcsolatos feladatokat. 2019. július 1-től ellátja az önkormányzat teljes könyvelésével kapcsolatos feladatokat is.

A **sárszentágotai** adóügyi ügyintéző kapcsolt munkakörében a gyermekvédelmi hatósági feladatokkal (rendszeres gyermekvédelmi kedvezmények), az adó-és értékbizonyítványok kiadásával, a házipénztár kezelésével kapcsolatos teendőket is ellátja.

A 2017. január 1. naptól az ún. ASP adózási szakrendszerrel dolgozunk. Négy év tapasztalata alapján elmondható, hogy a kollégák nagyon jól kezelik a rendszert, a kezdeti rendszerhibák folyamatosan javításra kerültek, de rendszeresen munkaidőn túl is dolgoznak, hogy a határidőket be tudják tartani.

|  |  |
| --- | --- |
| **Adónem** | **Adózók száma 2021.** |
| **Alap** | **Alsószentiván** | **Sárszentágota** |
| **Kommunális adó** | --- | 329 | 560 |
| **Iparűzési adó** | 257 | 213 | 156 |

Az adószámlákon **adónemenként külön kell vezetni a bevételt, az adópótlékot, a bírságot és végrehajtási költséget, valamint az egyéb beszedési számlán a külső szervek által behajtásra, illetve végrehajtásra kimutatott tartozásokat, illetve azok teljesítéseit.**

Az önkormányzat adóbeszedési számláiról, pótlék- és bírság beszedési számláról a költségvetési elszámolási számla javára történő utalásokat az államháztartás működési rendjéről szóló kormányrendeletben elírt módon és időpontban kell teljesíteni.

Az iparűzési adóval történt idei évi változásokat az adóztatásról szóló beszámoló tartalmazza.

Pénzkezelési Szabályzat rögzíti a **házipénztár kezelés**ének általános előírásain túl a be- és kifizetésekkel kapcsolatos rendelkezéseket, bizonylatolást, nyomtatványok kezelését, a pénz megóvását.

A gazdasági kapcsolatokban a készpénzzel történő kötelezettségteljesítés az előző évihez képest két helyen csökkent, egy helyen növekedést mutatott.

|  |  |
| --- | --- |
| **Készpénzmozgás** | **Bizonylatok száma (kiadási-bevételi)** |
| **Alap** | **Alsószentiván** | **Sárszentágota** | **Alap** | **Alsószentiván** | **Sárszentágota** |
| 20.296.855 | 13.211.870 | 17.900.000 | 622 | 513 | 460 |

**Szociális - igazgatási ügyintézők**

A szociális-igazgatási ügyintézők **feladata** a szociális ügyintézés, kapcsolattartás a gyámhivatallal és a gyermekjóléti szolgálattal.

Az **alapi** szociális-igazgatási ügyintéző kapcsolt munkakörében ellátja az anyakönyvezéssel, a népesség-nyilvántartással, az üzletekkel, a telepengedéllyel, a hagyatéki ügyintézéssel, birtokvédelemmel kapcsolatos feladatokat, valamint együttműködik a pénzügyi ügyintézővel a közfoglalkoztatással kapcsolatos ügyek intézésében.

Az **alsószentiváni** szociális-igazgatási ügyintéző kapcsolt munkakörében ellátja az iktatási feladatokat, valamint 2019. december 1. naptól a házipénztárosi feladatokat is.

A **sárszentágotai** szociális-igazgatási ügyintéző kapcsolt munkakörében ellátja az anyakönyvezéssel, a népesség-nyilvántartással, a hagyatékkal, valamint a termőföld bérleti és adás-vételi szerződésekkel kapcsolatos ügyeket.

A **gyámügyi eljárással** kapcsolatos tájékoztató elfogadására májusban került sor polgármesteri határozat keretében.

A 2021. évben szociális ügyben, illetőleg valamely hatóság, szerv (pl. NAV, Bíróság, Ügyészég) megkeresésére összesen **11 db környezettanulmány** (Alap 6 db, Alsószentiván 4 db, Sárszentágota 1 db),összesen **142 db hagyatéki leltár (**Alap 84 db, Alsószentiván 30 db, Sárszentágota 28 db) **és 244 db adó- és értékbizonyítvány készült** (Alap 103 db, Alsószentiván 90 db, Sárszentágota 51 db).

A kereskedelmi tevékenységek végzésének feltételeiről szóló 210/2009. (IX. 29.) Korm. rendelet alapján 2021. évben **0 db** (Alap 0 db, Alsószentiván 0 db, Sárszentágota 0 db) **igazolást adtunk ki bejelentés-köteles kereskedelmi tevékenységhez,** és(Alap 0 db, Alsószentiván 0 db, Sárszentágota 0 db) **0 db leadásra vagy módosításra került.** A KSH felé félévente jelentést kell küldeni a beszámolási időszakban előfordult üzletnyitásról, módosulásról és megszűnésről.

A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II. 27.) Korm. rendelet alapján 2021 évben **2 db** (Alap 0 db, Alsószentiván 0 db, Sárszentágota 2 db) telepengedély került kiadásra.

**Pénzügyi ügyintézők**

A pénzügyi ügyintézők **feladatai** az önkormányzati gazdálkodás teljes skáláját átfogják. A rendelkezésre álló központi jogszabályok alapján kidolgozásra kerül az adott évi költségvetési rendelet. Az éves gazdálkodást a képviselő-testület által elfogadott költségvetés végrehajtásáról szóló rendelet zárja.

A gazdálkodás elősegítése érdekében számítógépes adatfeldolgozás folyik (különféle programok kezelésével, így: **ASP** könyvelési program, **PM-INFO időközi költségvetési jelentés havonta és a mérleg** tartalmát negyedévenként felügyelő program.)

2017. január 1-től a könyvelés szintén az ASP szakrendszerben történik.

Öt év tapasztalata alapján az adó szakrendszer használatához hasonlóan elmondható, hogy a kollégák megtanulták az új szakrendszer kezelését, a rendszer hibái a felhasználók jelzései alapján a fejlesztők által folyamatosan javításra kerülnek.

A pénzügyi ügyintézők legfőbb feladata a gazdasági események lekönyvelése (kontírozás, feladás, számítógépes feldolgozás, egyeztetés) készletgazdálkodás, vagyongazdálkodás nyilvántartásaival, kapcsolódó jelentéseivel függ össze. Évente a napi bank- és pénztár utalványrendelet készül, követelést és kötelezettségvállalást veszünk nyilvántartásba (bevételekről-kiadásokról) **megközelítőleg összesítve** (Alap 3500 db, Alsószentiván 1400 db, Sárszentágota 2500) **7400 tételt kezelünk**.

A vegyes naplón könyvelt tételekről analitikus nyilvántartást vezetnek az ügyintézők, a különféle nyilvántartások száma megközelítőleg 20 darab.

A pénzügyi ügyintézőknek nagy szerepük van a pályázatok pénzügyi lebonyolításában, a szükséges egyeztetésekben, majd a beszerzett eszközök, végrehajtott beruházások nyilvántartásba vételében, aktiválásában.

Az **alapi** pénzügyi ügyintézők ellátják az Alap Község Önkormányzata, az Alapi Közös Önkormányzati Hivatal, az Alap - Sáregres Óvodai Intézményi Társulás, valamint az Alapi Óvoda - Mini Bölcsőde gazdálkodással kapcsolatos feladatait.

Az **alsószentiváni** pénzügyi ügyintéző ellátja Alsószentiván Község Önkormányzatának gazdálkodási feladatait.

A **sárszentágotai** pénzügyi ügyintézők ellátják Sárszentágota Község Önkormányzatának, valamint a Sárszentágotai Meseerdő Óvoda gazdálkodási és munkaügyi feladatait és a közmunka programokkal kapcsolatos szerződéskötésekkel, elszámolásokkal, a nyári diákmunkával kapcsolatos teendőket, valamint a számlák érkeztetését, a KIRA bérszámfejtő rendszerben történő rögzítéseket, a közfoglalkoztatottak alkalmazásával, a távollétek rögzítésével kapcsolatos feladatokat.

Az **alsószentiváni** és a **sárszentágotai** pénzügyi ügyintéző kapcsolt munkaköreként ellátja az ingatlan vagyon kataszter vezetésével, valamint a tárgyi eszköz nyilvántartásával kapcsolatos feladatokat is.

**Titkársági ügyintéző**

Titkársági ügyintéző csak a székhely településen működő hivatalban tevékenykedik, akinek feladata a polgármesteri és a jegyzői titkársági feladatok ellátása mellett kapcsolt munkakörben az iktatás-irattározás, a képviselő-testületi munkával kapcsolatos előterjesztések továbbítása, a jegyzőkönyvek elkészítése, összeállítása, továbbítása mind papír, mind elektronikus úton, a rendeletek nyilvántartása, a termőföld bérleti és adás-vételi szerződésekkel kapcsolatos ügyek intézése, a munkavállalók szerződéseinek elkészítése, a közszolgálati tisztviselők személyi anyagának kezelése. A közös önkormányzati hivatal létrejötte után a kormányhivatal csak a székhely településre küld elektronikus levelet, sajnos olyat is, amely mindhárom települést érinti, így nagyon fontos, hogy az ügyintéző az elektronikus leveleket haladéktalanul továbbítsa a társult önkormányzatok részére.

**Jegyző**

A jegyző koordinálja a Közös Önkormányzati Hivatal székhelyének és kirendeltségeinek működését, munkavégzését, feladatait, állandó kapcsolatot tart a három település polgármesterével, ügyintézőivel.

A képviselő-testületi ülésekkel kapcsolatos feladatokat mindhárom település vonatkozásában ellátja, mind az előterjesztések elkészítésében, mind a jegyzőkönyvek megszerkesztésében és a határidőben történő felterjesztés vonatkozásában, valamint a jegyzőkönyvekben foglalt feladatok elvégzését is koordinálja.

A birtokvédelmi ügyekben mindig együtt jár el az adott települési ügyintézővel, mivel ez a feladat nagyon nagy körültekintést igényel.

Mindhárom településen ellátja az utólagos közműhálózatokra történő csatlakozással kapcsolatos engedélyezési, hozzájárulási ügyeket és a vadkárügyeket.

A sárszentágotai kirendeltségen ellátja a birtokvédelemmel, az üzletekkel és a telepengedélyezéssel kapcsolatos hatósági ügyeket.

Alsószentiván településen ellátja az anyakönyvi feladatokkal kapcsolatos ügyeket, mindhárom településen közreműködik a házasságkötéseknél.

Együttműködik a pályázatok benyújtásánál, az elnyert pályázatok megvalósítása során.

**III. A Közös Önkormányzati Hivatal működésének személyi, tárgyi, technikai feltételei**

A Közös Önkormányzati Hivatal személyi feltételei kiválóak. Felsőfokú végzettséggel rendelkező köztisztviselők száma 6 fő (Alap: 3 fő, Alsószentiván: 1 fő, Sárszentágota: 2 fő), középfokú szakképzettséggel rendelkező köztisztviselők száma 6 fő (Alap: 2 fő, Alsószentiván: 1 fő, Sárszentágota 2 fő).

Az ügyintézők – egy kivételével – mind azon a településen élnek, amelyik hivatalban dolgoznak, egy köztisztviselő ingázik az alsószentiváni lakóhelyéről az alapi hivatalba, valamint a jegyző utazik hetente három napot az alapi és alsószentiváni hivatalba a sárszentágotai lakóhelyéről.

A köztisztviselők évek, évtizedek óta dolgoznak a hivatalokban, mindannyian rendelkeznek a munkakörük betöltéséhez szükséges végzettséggel és szakmai tudással. Évente több szakmai továbbképzésben vesznek részt, ami hozzájárul a szaktudásuk folyamatos szinten tartásához, fejlesztéséhez.

A Közös Önkormányzati Hivataltárgyi-technikai feltételei alapvetően biztosítottak. Valamennyi köztisztviselő munkájához rendelkezésre áll számítógép, illetőleg a feladatuk ellátását biztosító programok. A fénymásoló, a fax, az internet-hozzáférés biztosítása és a jogtár a közigazgatási feladatok ellátásához nélkülözhetetlen eszközök.

Hivatalunk alkalmas feladatának ellátására, próbálunk olyan kiegészítésekkel élni, melyek jobb hangulatot, körülményeket teremtenek az ide látogató ügyfelek számára.

Az elmúlt években igyekeztünk a Közös Önkormányzati Hivatalvalamennyi munkáját, feladatát a jogszabályoknak alárendelten úgy végezni, hogy az a települések lakóinak és az idelátogatóknak is megelégedésére szolgáljon.

Sajnos a mindennapi élet nehézségei, az egyre nehezebb megélhetés esetenként kisebb konfliktusokhoz vezethet, mely az önkormányzati igazgatásban dolgozó ember munkáját is megnehezíti a gyakran változó jogszabályok mellett.

A Közös Önkormányzati Hivatalszakmai munkájáról az a meglátásom, hogy a dolgozók igyekeznek hozzáértéssel, lelkiismeretesen, **jelentős mértékű (fizetetlen) túlóra** mellett a legnagyobb lojalitással végezni feladatukat. A kampányjellegű munkák ellátásában érzem a hivatal dolgozóinak összhangját, egymás munkájának kölcsönös segítését. **Sajnálatos, hogy az éves szabadságot a köztisztviselők képtelenek a jogszabályban meghatározott módon kivenni, mert a szoros határidők ezt nem teszik lehetővé, még úgy sem, hogy helyettesítéssel próbálják egymás munkáját segíteni.**

Alap, 2021. december 8.

**Csalovszkiné Mezei Zsuzsanna**

 **jegyző**